Μάτζικ Τζόνσον

Ο **Έρβιν «Μάτζικ» Τζόνσον Τζούνιορ** (αγγλ.: *Earvin "Magic" Johnson Jr*, γεννήθηκε 14 Αυγούστου 1959) είναι Αμερικανός πρώην καλαθοσφαιριστής, από τους κορυφαίους στην ιστορία του αθλήματος και ένας από τους σημαντικότερους Αμερικανούς αθλητές. Το Σεπτέμβριο του 2021 αναγνωρίστηκε από το NBA ως ένας από τους τέσσερις καλύτερους στην ιστορία του. Αγωνίστηκε στο πρωτάθλημα με τους Λος Άντζελες Λέικερς για 13 περιόδους. 

Στα πρώτα χρόνια του κατέκτησε τα πρωταθλήματα του Γυμνασίου και του Πανεπιστημίου, το τελευταίο με την ομάδα του Μίσιγκαν. Στη συνέχεια αγωνίστηκε στο πρωτάθλημα του NBA στο οποίο ψηφίστηκε καλύτερος νεοεμφανιζόμενος, αλλά και πολυτιμότερος παίκτης των τελικών του 1979, κατακτώντας το πρώτο από πέντε συνολικά πρωταθλήματα. Είναι ενδεικτικό ότι, ενώ αγωνιζόταν στη θέση του οργανωτή του παιχνιδιού και παρά το ύψος των 2,05 μέτρων, χρειάστηκε να αγωνιστεί στη θέση του σέντερ στα πρώτα πλέι οφ της καριέρας του, αντικαθιστώντας τον τραυματία συμπαίκτη του Καρίμ Αμπντούλ Τζαμπάρ, στοιχείο ενδεικτικό του πλουραλισμού του. 

Θεωρείται ως ο κορυφαίος στη θέση του όλων των εποχών και ήταν βασικό μέλος της καλύτερης εθνικής ομάδας των Η.Π.Α. (γνωστής ως Ντριμ Τιμ) η οποία κατέκτησε το χρυσό μετάλλιο στους Ολυμπιακούς Αγώνες του 1992, στη Βαρκελώνη. Υπήρξε ένας από τους καλύτερους πασέρ του αθλήματος και ήταν πρώτος σε ασίστ σε τέσσερις περιόδους, κρατώντας τον υψηλότερο μέσο όρο ως σήμερα, με 11,2 ανά παιχνίδι.
 
Αποχώρησε από την ενεργό δράση το 1991 προκαλώντας αίσθηση όταν ανακοίνωσε ότι είχε προσβληθεί από τον ιό HIV. Επέστρεψε το 1992, κερδίζοντας τον τίτλο του πολυτιμότερου παίκτη του All-Star Game της ίδιας χρονιάς. Σταμάτησε εκ νέου αλλά επέστρεψε το 1996, παίζοντας τα τελευταία 32 παιχνίδια του στο NBA. Αναδείχθηκε πολυτιμότερος παίκτης του NBA τρεις φορές, μετείχε σε εννέα τελικούς του πρωταθλήματος και σε 12 παιχνίδια All-Star. 
Συμπεριλήφθηκε στους 50 σημαντικότερους παίκτες στην ιστορία του ΝΒΑ το 1996 στην επέτειο του πρώτου μισού αιώνα του επαγγελματικού πρωταθλήματος, όπως και σε αυτή των 75 χρόνων. Εισήχθη στο Naismith Memorial Basketball Hall of Fame το 2002. Mε το γελαστό του πρόσωπο, το σημαντικό φιλανθρωπικό του έργο αλλά και τη μάχη του ενάντια στο AIDS, ο επονομαζόμενος «Μάτζικ» («Μαγικός») πέρασε στην ιστορία και για τη δράση του εκτός γηπέδων.

## Πρώτα χρόνια

Ο Έρβιν Τζόνσον Τζούνιορ γεννήθηκε στο Λάνσινγκ της πολιτείας του Μίσιγκαν στις 14 Αυγούστου 1959. Είχε έξι αδέρφια (και τρία ετεροθαλή από τον προηγούμενο γάμο του πατέρα του) και επηρεάστηκε από την ισχυρή εργασιακή ηθική των γονιών του. Η μητέρα του ήταν επιμελής νοικοκυρά και μητέρα, ενώ ο πατέρας του εργαζόταν με συνέπεια στην Τζένεραλ Μότορς. Και οι δύο γονείς του είχαν παίξει μπάσκετ σε νεαρή ηλικία.

Ο Τζόνσον αγάπησε το μπάσκετ από την εφηβική του ηλικία. Ο αγαπημένος του παίκτης ήταν ο Μπιλ Ράσελ, τον οποίο θαύμαζε περισσότερο για τα πολλά του πρωταθλήματα παρά για την αθλητική του ικανότητα. Μέχρι να φτάσει στην όγδοη τάξη, είχε αρχίσει να σκέφτεται το μέλλον του στο μπάσκετ παίζοντας συνέχεια και προσπαθώντας να βελτιωθεί. Ανυπομονούσε να παίξει στο Σέξτον, σχολείο με πολύ επιτυχημένη ομάδα μπάσκετ και που έτυχε επίσης να απέχει μόλις πέντε τετράγωνα από το σπίτι του. Τα σχέδιά του όμως άλλαξαν όταν έμαθε ότι θα πήγαινε με λεωφορείο στο (κυρίως) λευκό Λύκειο Έβερετ με δύο αδέρφια που πήγαν την προηγούμενη χρονιά να μην έχουν ευχάριστη εμπειρία. Υπήρξαν περιστατικά ρατσισμού, με πέτρες να ρίχνονται σε λεωφορεία που μετέφεραν μαύρους μαθητές και λευκούς γονείς να αρνούνται να στείλουν τα παιδιά τους στο σχολείο. Ο Τζόνσον όντως μπήκε στην ομάδα μπάσκετ, αλλά εκνευρίστηκε μετά από αρκετές ημέρες όταν οι νέοι συμπαίκτες του τον αγνόησαν κατά τη διάρκεια της προπόνησης, χωρίς καν να του περνούν τη μπάλα. Τελικά, δέχθηκε την κατάστασή του και η μικρή ομάδα μαύρων φοιτητών τον έχρισε ως αρχηγό τους. Ανακαλώντας τα γεγονότα στην αυτοβιογραφία του, μίλησε για το πως ο χρόνος του στο Έβερετ τον είχε αλλάξει.

Ονομάστηκε για πρώτη φορά ως «Μάτζικ» όταν ήταν 15χρονος δευτεροετής μαθητής στο γυμνάσιο, όταν κατέγραψε ένα τριπλ-νταμπλ 36 πόντων, 18 ριμπάουντ και 16 ασίστ. Μετά το παιχνίδι, ο Φρεντ Στάμπλεϊ Τζ., αθλητικός συγγραφέας για το *Lansing State Journal*, του έδωσε το προσωνύμιο. Στην τελευταία του λυκειακή σεζόν, ο Τζόνσον οδήγησε το Έβερετ σε επίδοση νικών-ηττών 27–1, ενώ είχε μέσο όρο 28,8 πόντους και 16,8 ριμπάουντ ανά παιχνίδι, και η ομάδα του έχασε σε παράταση το παιχνίδι του πρωταθλήματος. Ολοκλήρωσε την καριέρα του στο γυμνάσιο με δύο επιλογές στην επίλεκτη ομάδα της πολιτείας, θεωρούνταν εκείνη την εποχή ως ο καλύτερος παίκτης λυκείου που βγήκε ποτέ από το Μίσιγκαν και ονομάστηκε επίσης το 1977 στην καλύτερη ομάδα Μακ Ντόναλντς.

## Κολέγιο
Παρόλο που πολλά κολέγια κορυφαίας κατάταξης όπως η Ιντιάνα και το UCLA ενδιαφέρθηκαν γι' αυτόν, αποφάσισε να παίξει κοντά στο σπίτι του, στο κολέγιο του Μίσιγκαν και την πολιτεία του Μίσιγκαν στο Ανατολικό Λάνσινγκ. Οι ταλαντούχοι παίκτες που ήταν ήδη στην ομάδα τον τράβηξε επίσης εκεί. Ο Τζόνσον δεν είχε αρχικά φιλοδοξία να παίξει επαγγελματικά, σχεδιάζοντας σπουδές επικοινωνίας για την επιθυμία του να γίνει σχολιαστής στην τηλεόραση. Παίζοντας όμως, είχε κατά μέσο όρο 17,0 πόντους, 7,9  ριμπάουντ και 7,4 ασίστ ανά παιχνίδι ως πρωτοετής και οδήγησε το κολέγιο σε ρεκόρ 25–5, τον τίτλο του *Big Ten Conference*, και μία θέση στο τουρνουά του NCAA του 1978.

thumb|Σε μονομαχία για τη μπάλα από τα χρόνια του κολεγίου (στη μέση επάνω) 

Κατά τη διάρκεια της σεζόν 1978–79, η ομάδα του Μίσιγκαν προκρίθηκε ξανά στο τουρνουά του NCAA, όπου έφτασε στο παιχνίδι του πρωταθλήματος και αντιμετώπισε την Ιντιάνα Στέιτ, στην οποία αγωνιζόταν ο Λάρι Μπερντ. Σε αυτό που ήταν το πιο παρακολουθημένο παιχνίδι καλαθοσφαίρισης κολεγίων, η πολιτεία του Μίσιγκαν νίκησε την Ιντιάνα Στέιτ με 75–64 και ο Τζόνσον είχε 24 πόντους, 7 ριμπάουντ 5 ασίστ και ένα κλέψιμο και ψηφίστηκε ως ο κορυφαίος παίκτης του φάιναλ φορ. Επιλέχθηκε στην Παναμερικανική ομάδα 1978–79 για την απόδοσή του εκείνη τη σεζόν. Μετά από δύο χρόνια στο κολέγιο, κατά τα οποία είχε κατά μέσο όρο 17,1 πόντους, 7,6 ριμπάουντ και 7,9 ασίστ ανά παιχνίδι, ο Τζόνσον μπήκε στο ντραφτ του ΝΒΑ του 1979. Πέτυχε τα πρώτα οκτώ τριπλ νταμπλ στην ιστορία των Σπάρτανς.

## ΝΒΑ

### Ρούκι στο πρωτάθλημα (1979–80)
Έγινε ντραφτ στην πρώτη θέση το 1979 από τους Λος Άντζελες Λέικερς. Ο Τζόνσον είπε ότι αυτό που ήταν «το πιο εκπληκτικό» για την ένταξή του στους Λέικερς ήταν η ευκαιρία να παίξει μαζί με τον Καρίμ Αμπντούλ-Τζαμπάρ. Παρά την ατομική κυριαρχία του Τζαμπάρ, η ομάδα του Λος Άντζελες δεν είχε καταφέρει να κερδίσει ένα πρωτάθλημα μαζί του και ο Τζόνσον αναμενόταν να βοηθήσει να επιτευχθεί αυτός ο στόχος. Ο προπονητής των Λέικερς Πολ Ουέστχεντ είχε στη διάθεσή του το Τζόνσον, που ορισμένοι αναλυτές πίστευαν ότι έπρεπε να είναι πόιντ γκαρντ, παρόλο που ο τότε Νορμ Νίξον ήταν ήδη σε ένα από τα καλύτερά του πρωταθλήματος του. Έκανε το ντεμπούτο του στις 12 Οκτωβρίου 1979 σε αγώνα εκτός έδρας με τους Σαν Ντιέγκο Κλίπερς έχοντας 26 πόντους με 10 στις 21 προσπάθειες σουτ και 6 στις 10 ελεύθερες βολές, ενώ είχε επίσης 8 ριμπάουντ, τέσσερις ασίστ, ισάριθμα κοψίματα, ένα κλέψιμο και τρία λάθη. Κατά μέσο όρο στη σεζόν είχε 18,0 πόντους, 7,7 ριμπάουντ και 7,3 ασίστ ανά παιχνίδι στη σεζόν, επιλέχθηκε στην καλύτερη ομάδα των ρούκι και στο NBA All-Star Game.

Οι Λέικερς σημείωσαν ρεκόρ 60 νίκες – 22 ήττες στην κανονική περίοδο βελτιώνοντας σημαντικά την επίδοση της προηγούμενης χρονιάς (47–35) και έφτασαν στους τελικούς του ΝΒΑ του 1980 στους οποίους αντιμετώπισαν τους Φιλαδέλφεια 76ερς, στους οποίους πρωταγωνιστούσε ο  Τζούλιους Έρβινγκ. Οι Λέικερς πήραν προβάδισμα 3–2 στη σειρά, αλλά ο Τζαμπάρ, που είχε 33,0 πόντους κατά μέσο όρο ανά παιχνίδι στη σειρά, έπαθε διάστρεμμα στο πέμπτο παιχνίδι και δεν μπορούσε να αγωνιστεί στο έκτο. Ο προπονητής αποφάσισε να ξεκινήσει τον Τζόνσον ως σέντερ στο έκτο παιχνίδι. Σημείωσε 42 πόντους, 15 ριμπάουντ, 7 ασίστ και 3 κλεψίματα στη νίκη 123–107, ενώ έπαιζε γκαρντ, φόργουορντ και σέντερ σε διαφορετικές στιγμές κατά τη διάρκεια του παιχνιδιού. Έγινε ο μόνος πρωτάρης που κέρδισε το βραβείο του πολυτιμότερου παίκτη (MVP) των τελικών του ΝΒΑ και η απόδοσή του εξακολουθεί να θεωρείται ως μία από τις καλύτερες στην ιστορία του πρωταθλήματος. Παραμένει ο νεότερος που κέρδισε τον τίτλο του πολυτιμότερου παίκτη των τελικών έχοντας μέσο όρο 21,5 πόντους, 11,2 ριμπάουντ και 8,7 ασίστ ανά παιχνίδι. Έγινε επίσης ένας από τους τέσσερις παίκτες που κατέκτησαν πρωταθλήματα NCAA και NBA σε συνεχόμενα χρόνια.

### 1980–83
Στις αρχές της αγωνιστικής περιόδου 1980–81, ο Τζόνσον έμεινε εκτός δράσης αφού υπέστη ρήξη χόνδρου στο αριστερό γόνατο. Έχασε 45 παιχνίδια και επέστρεψε πριν από την έναρξη των πλέι οφ του 1981, αλλά ο τότε βοηθός και μελλοντικός προπονητής των Λέικερς, Πατ Ράιλι, είπε αργότερα ότι η πολυαναμενόμενη επιστροφή του παίκτη έκανε τους Λέικερς μία «διχασμένη ομάδα». Οι 54 νίκες των Λέικερς τους οδήγησε στην αντιμετώπιση των Χιούστον Ρόκετς στον πρώτο γύρο των πλέι οφ, όπου το Χιούστον επικράτησε των Λέικερς με 2–1 μετά το άστοχο μακρινό σουτ του Τζόνσον (που ήταν χαρακτηριστικά άστοχος στη σειρά) του τελευταίου δευτερολέπτου στο τρίτο παιχνίδι.

thumb|left|Το δίδυμο με το Τζαμπάρ (με την πλάτη) ήταν αυτό της επιτυχίας της δεκαετίας του 1980

Το καλοκαίρι του 1981, ο Τζόνσον υπέγραψε συμβόλαιο 25 ετών ύψους 25 εκατομμυρίων δολαρίων με τους Λέικερς με αρχή το 1984, το οποίο ήταν το υψηλότερο συμβόλαιο στην ιστορία του αθλητισμού μέχρι εκείνη τη στιγμή. Στις αρχές της αγωνιστικής περιόδου 1981–82, ο Τζόνσον είχε έντονη διαμάχη με τον προπονητή, ο οποίος είπε ότι έκανε τους Λέικερς «αργούς» και «προβλέψιμους». Ο παίκτης ζήτησε την επανεξέταση του και ο ιδιοκτήτης των Λέικερς Τζέρι Μπους απέλυσε τον προπονητή και τον αντικατέστησε με τον Ράιλι. Παρόλο που ο Τζόνσον αρνήθηκε την ευθύνη για την αποπομπή του Ουέστχεντ, τον έβαλαν στο στόχαστρο σε ολόκληρο το πρωτάθλημα, ακόμη και οι οπαδοί των Λέικερς. Παρά τα προβλήματα εκτός γηπέδου, ο Τζόνσον είχε κατά μέσο όρο 18,6 πόντους, 9,6 ριμπάουντ και 9,5 ασίστ στο πρωτάθλημα ανά παιχνίδι και ψηφίστηκε ως μέλος της δεύτερης καλύτερης πεντάδας του NBA. Επίσης, μαζί με τους Ουίλτ Τσάμπερλεϊν και Όσκαρ Ρόμπερτσον ήταν οι μόνοι παίκτες του ΝΒΑ που συγκέντρωσαν τουλάχιστον 700 πόντους, 700 ριμπάουντ και 700 ασίστ την ίδια σεζόν. Οι Λέικερς προκρίθηκαν στα πλέι οφ του 1982 και αντιμετώπισαν τη Φιλαδέλφεια για δεύτερη φορά μέσα σε τρία χρόνια στους τελικούς του ΝΒΑ του 1982. Μετά από ένα τριπλ-νταμπλ στο έκτο παιχνίδι, οι Λέικερς νίκησαν τους Σίξερς με 4–2, καθώς ο Τζόνσον κέρδισε το δεύτερο βραβείο MVP των τελικών. Δήλωσε αργότερα ότι η τρίτη σεζόν του ήταν όταν οι Λέικερς έγιναν για πρώτη φορά μεγάλη ομάδα, και απέδωσε την επιτυχία τους στον Ράιλι.

Ο Τζόνσον εισήγαγε ένα γρήγορο τρόπο παιχνιδιού που ονομάστηκε «Showtime», και περιγράφεται ως ένα μίγμα «πάσες χωρίς όραση στην αντεπίθεση», ψηλές πάσες κοντά στο καλάθι από το μισό γήπεδο και συνδυασμούς τριών παικτών στις κανονικές επιθέσεις. Η ικανότητά του να πασάρει ταχύτατα, η ιδιαίτερα υψηλή αντίληψη για την πιο σωστή επιλογή αποτελούσαν θεμέλιο λίθο στον τρόπο που λειτουργούσε στο γήπεδο. Ως καλός ριμπάουντερ συχνά μετά από ένα ριμπάουντ έβγαινε γρήγορα στην αντεπίθεση με πολλές φορές απρόβλεπτες ενέργειες. Το αποτέλεσμα ήταν γρήγορο, εντυπωσιακό παιχνίδι, που έδειχνε να ευχαριστεί τους ίδιους τους παίκτες και ακόμα περισσότερο τους φιλάθλους. Θα μπορούσε να πρωταγωνιστήσει σε ένα αγώνα χωρίς να σημειώσει υψηλό αριθμό πόντων. Στους τελικούς του ΝΒΑ του 1982, αναδείχθηκε MVP με μέσο όρο μόλις 16,2 πόντους, ο χαμηλότερος μέσος όρος οποιουδήποτε αποδέκτη του βραβείου MVP των τελικών στην εποχή των τριών πόντων.  

Κατά τη διάρκεια της αγωνιστικής περιόδου 1982–83, η πρώτη από τις εννέα συνεχόμενες σεζόν με νταμπλ-νταμπλ του Τζόνσον, είχε μέσο όρο 16,8 πόντους, 10,5 ασίστ (για πρώτη φορά κορυφαίος του πρωταθλήματος και 8,6 ριμπάουντ ανά παιχνίδι και κέρδισε την πρώτη του υποψηφιότητα για την καλύτερη πεντάδα του NBA. Οι Λέικερς έφτασαν ξανά στους τελικούς και αντιμετώπισαν για τρίτη φορά τους Σίξερς, οι οποίοι παρουσίαζαν τον δύο φορές MVP σέντερ Μόουζες Μαλόουν. Οι τραυματισμοί αρκετών παικτών της ομάδας Λος Άντζελες και τα εξαιρετικά παιχνίδια του Μαλόουν (ο οποίος αναδείχθηκε πολυτιμότερος παίκτης των τελικών), οι Λέικερς ηττήθηκαν με 4–2. Απέναντι στη Φιλαδέλφεια, ο Τζόνσον είχε κατά μέσο όρο 19,0 πόντους, 12,5 ασίστ και 7,8 ριμπάουντ ανά παιχνίδι.

### Οι μονομαχίες Λέικερς - Σέλτικς (1983–87)

thumb|
Από αγώνα του 1985 (ο Τζόνσον δεξιά)  

Πριν από την πέμπτη σεζόν του Τζόνσον, ο γενικός διευθυντής των Λέικερς Τζέρι Ουέστ  αντάλλαξε τον Νίξον για να απαλλάξει τον Τζόνσον από το να μοιράζεται τις ευθύνες του χειρισμού της μπάλας. Είχε άλλη μία πολύ καλή σεζόν, με μέσο όρο 17,6 πόντους, 13,1 ασίστ και 7,3 ριμπάουντ ανά παιχνίδι. Η επίδοση στις ασίστ ήταν η καλύτερη της σταδιοδρομίας του και ήταν για δεύτερη συνεχή χρονιά κορυφαίος της κανονικής περιόδου. Στους τελικούς της Δυτικής Περιφέρειας απέναντι στους Φοίνιξ Σανς και στο δεύτερο παιχνίδι (15 Μαΐου 1984), ο Τζόνσον μοίρασε 24 ασίστ, επίδοση ρεκόρ για πλέι οφ που παραμένει. Οι Λέικερς έφτασαν στους τελικούς για τρίτη συνεχόμενη χρονιά, όπου συναντήθηκαν με τους Σέλτικς για πρώτη φορά μετά την κανονική περίοδο. Η ομάδα του Λος Άντζελες νίκησε στο πρώτο παιχνίδι και προηγήθηκε με δύο πόντους στο δεύτερο παιχνίδι με 18 δευτερόλεπτα να απομένουν, αλλά ο Τζόνσον δεν κατάφερε να σουτάρει πριν ακουστεί ο χρόνος της λήξης και οι Λέικερς έχασαν με 124–121 στην παράταση. Στο τρίτο παιχνίδι, ο Τζόνσον απάντησε με 21 ασίστ (επίδοση ρεκόρ για τελικούς που παραμένει) στη νίκη με 137–104, αλλά έκανε αρκετά κρίσιμα λάθη αργά στον αγώνα κατά τη διάρκεια του τέταρτου παιχνιδιού. Στο τελευταίο λεπτό του παιχνιδιού, έκλεψε τη μπάλα από τον σέντερ της Σέλτικς Ρόμπερτ Πάρις και στη συνέχεια έχασε δύο ελεύθερες βολές που θα μπορούσαν να είχαν ανατρέψει το παιχνίδι. Οι Σέλτικς νίκησαν στο παιχνίδι στην παράταση και οι ομάδες μοίρασαν τα επόμενα δύο παιχνίδια. Στο αποφασιστικό έβδομο παιχνίδι στη Βοστώνη, καθώς οι Λέικερς έμειναν πίσω με τρεις πόντους στο τελευταίο λεπτό, ο αντίπαλος πόιντ γκαρντ Ντένις Τζόνσον έκλεψε τη μπάλα από τον «Μάτζικ», ένα παιχνίδι που τελείωσε τη σειρά. Στους τελικούς, ο Τζόνσον είχε κατά μέσο όρο 18,0 πόντους, 13,6 ασίστ και 7,7 ριμπάουντ ανά παιχνίδι. 

Στην κανονική περίοδο 1984–85 είχε κατά μέσο όρο 18,3 πόντους, 12,6 ασίστ και 6,2 ριμπάουντ ανά παιχνίδι, ήταν δεύτερος στην ψηφοφορία για το βραβείο MVP κανονικής περιόδου μετά τον Μπερντ και οδήγησε τους Λέικερς στους τελικούς του ΝΒΑ του 1985, όπου αντιμετώπισαν ξανά τους Σέλτικς. Η σειρά ξεκίνησε άσχημα για τους Λέικερς όταν επέτρεψαν στους Σέλτικς στους τελικούς του ΝΒΑ να σημειώσουν 148 πόντους με διαφορά 34 πόντων στο πρώτο παιχνίδι. Ωστόσο, ο Τζαμπάρ, ο οποίος ήταν τότε 38 ετών, σημείωσε 30 πόντους και μάζεψε 17 ριμπάουντ στο δεύτερο παιχνίδι και οι 36 πόντοι στη νίκη στο πέμπτο παιχνίδι συνέβαλαν καθοριστικά στο προβάδισμα με 3–2 του Λος Αντζελες και τελικά τον τίτλο. Ο Τζόνσον είχε 18,3 πόντους, 14,0 ασίστ και 6,8 ριμπάουντ ανά παιχνίδι στους τελικούς. Ο μέσος όρος των ασίστ στα πλέι οφ (15,21 ανά παιχνίδι) παραμένει ακατάρριπτο ρεκόρ. Ήταν η μόνη φορά που οι Σέλτικς έχασαν σε τελικό αγώνα πρωταθλήματος μέσα στην έδρα τους μετά από οκτώ νίκες.

Ο Τζόνσον και πάλι σημείωσε νταμπλ-νταμπλ στην κανονική περίοδο της σεζόν 1985–86, με 18,8 πόντους, 12,6 ασίστ και 5,9 ριμπάουντ ανά παιχνίδι. Οι Λέικερς σημείωσαν την καλύτερη επίδοση του πρωταθλήματος 62–20 νίκες και προκρίθηκαν στους τελικούς της Δυτικής Περιφέρειας, αλλά δεν κατάφεραν να νικήσουν τους Χιούστον Ρόκετς, οι οποίοι προκρίθηκαν στους τελικούς σε πέντε παιχνίδια. Την επόμενη σεζόν, ο Τζόνσον  τον υψηλότερο μέσο όρο της καριέρας του 23,9 πόντους, καθώς και 12,2 ασίστ και 6,3 ριμπάουντ ανά παιχνίδι, και κέρδισε το πρώτο του βραβείο πολυτιμότερου παίκτη του NBA. Στις 23 Δεκεμβρίου 1986 σημείωσε και το ρεκόρ καριέρας του με 46 πόντους με αντίπαλο τους Σακραμέντο Κινγκς στη νίκη με 127–117. Εκείνη τη χρονιά η ομάδα σημείωσε 65 νίκες στην κανονική περίοδο, τη δεύτερη καλύτερη επίδοση στην ιστορία τους. Οι Λέικερς συνάντησαν τους Σέλτικς για τρίτη φορά στους τελικούς του ΝΒΑ και στο τέταρτο παιχνίδι ο Τζόνσον σημείωσε καλάθι στο τελευταίο δευτερόλεπτο πάνω από τους ψηλούς των Σέλτικς για να κερδίσει το παιχνίδι με 107–106. Την προσπάθεια που κέρδισε τον αγώνα ο Τζόνσον την ονόμασε *junior, junior, junior sky-hook*, βοήθησε το Λος Άντζελες να νικήσει τη Βοστώνη σε έξι παιχνίδια. Κέρδισε τον τρίτο του τίτλο MVP στους τελικούς, ο πρώτος που κατάφερε κάτι τέτοιο, με 26,2 πόντους κατά μέσο όρο, 13,0 ασίστ και 8,0 ριμπάουντ ανά παιχνίδι. Ο μέσος όρος των ασίστ στα πλέι οφ παραμένει η δεύτερη καλύτερος όλων των εποχών.

thumb|300px|Από τους τελικούς του 1985 διεκδικώντας ένα ριμπάουντ (ο Τζόνσον δεξιά)

### 1987–91
Την αγωνιστική περίοδο 1987–88, ο Τζόνσον είχε άλλη μία δημιουργική χρονιά με μέσο όρο 19,6 πόντους, 11,9 ασίστ και 6,2 ριμπάουντ ανά παιχνίδι παρά το γεγονός ότι έχασε 10 παιχνίδια με τραυματισμό στη βουβωνική χώρα. Στα πλέι οφ του οι Λέικερς σάρωσαν τους Σαν Αντόνιο Σπερς σε τρία παιχνίδια, στη συνέχεια τα κατάφεραν με δύο σειρές 4–3 απέναντι των Γιούτα Τζαζ και των Ντάλας Μάβερικς για να φτάσουν στους τελικούς και να αντιμετωπίσουν τους Ντιτρόιτ Πίστονς, οι οποίοι ήταν γνωστοί ως τα «κακά αγόρια» (*Bad boys*) για το δυναμικό τρόπο παιχνιδιού τους. Αφού οι ομάδες μοίρασαν τις νίκες στα πρώτα έξι παιχνίδια, ο φόργουορντ των Λέικερς και MVP των τελικών Τζέιμς Ουόρθι είχε το πρώτο τριπλ-νταμπλ της καριέρας του με 36 πόντους, 16 ριμπάουντ και 10 ασίστ και οδήγησε την ομάδα του σε νίκη με 108–105. Παρά το γεγονός ότι δεν αναδείχθηκε MVP, ο Τζόνσον είχε επιτυχημένη σειρά, με 21,1 πόντους κατά μέσο όρο, 13,0 ασίστ και 5,7 ριμπάουντ ανά παιχνίδι. Ήταν το πέμπτο και τελευταίο πρωτάθλημα της καριέρας του. Ο αριθμός των 303 ασίστ στα πλέι οφ εκείνης της χρονιάς παραμένει ακατάρριπτο ρεκόρ.

Στην κανονική περίοδο της σεζόν 1988–89, οι 22,5 πόντοι, 12,8 ασίστ και 7,9 ριμπάουντ του Τζόνσον ανά παιχνίδι του χάρισαν το δεύτερο βραβείο MVP και οι Λέικερς έφτασαν στον τελικό του ΝΒΑ του 1989, στον οποίο αντιμετώπισαν ξανά τους Πίστονς. Ωστόσο, ο Τζόνσον τραυματίστηκε στο δεύτερο παιχνίδι στο γόνατο και οι Λέικερς δεν μπόρεσαν να αντέξουν καθόλου χάνοντας με 4–0. Παίζοντας για πρώτη φορά χωρίς τον Τζαμπάρ, ο Τζόνσον κέρδισε το τρίτο του βραβείο MVP μετά από μία  χρονιά το 1989–90, στην οποία είχε κατά μέσο όρο 22,3 πόντους, 11,5 ασίστ και 6,6 ριμπάουντ ανά παιχνίδι. Ήταν επίσης πολυτιμότερος παίκτης και πρώτος σκόρερ με 22 πόντους στο All Star Game, παρά την ήττα της Δυτικής Περιφέρειας με 113–130. Ωστόσο, οι Λέικερς υποκλίθηκαν στους Φοίνιξ Σανς στον ημιτελικό της Δυτικής Περιφέρειας, που ήταν ο πρώτος αποκλεισμός των πλέι οφ των Λέικερς σε εννέα χρόνια. Την επόμενη χρονιά 1990–91, ο Τζόνσον είχε γίνει πιο ογκώδης από τα προηγούμενα χρόνια του, αλλά ήταν επίσης πιο αργός. Είχε καλή απόδοση κατά τη διάρκεια της κανονικής περιόδου, με μέσο όρο 19,4 πόντους, 12,5 ασίστ και 7,0 ριμπάουντ ανά παιχνίδι. Στις 15 Απριλίου 1991 στη νίκη επί των Ντάλας Μάβερικς ο Τζόνσον ξεπέρασε τον Όσκαρ Ρόμπερτσον στις περισσότερες ασίστ όλων των εποχών. Αξιομνημόνευτο παραμένει ένα παιχνίδι με τους Ντένβερ Νάγκετς της κανονικής περιόδου 1991 με το Μάτζικ να ευστοχεί μετά από αμυντικό ριμπάουντ από απόσταση 25,5 μέτρων στο τέλος του πρώτου ημιχρόνου, που είναι το δεύτερο πιο μακρινό καλάθι στην ιστορία του ΝΒΑ. Ήταν δεύτερος στην ψηφοφορία του πολυτιμότερου παίκτη της κανονικής περιόδου μετά τον Μάικλ Τζόρνταν. Οι Λέικερς έφτασαν στους τελικούς το 1991, όπου αντιμετώπισαν τους Σικάγο Μπουλς, με επικεφαλής τον Τζόρνταν. Παρόλο που η σειρά εμφανίστηκε ως μονομαχία μεταξύ Τζόνσον και Τζόρνταν, ο Σκότι Πίπεν εξουδετέρωσε τον Τζόνσον. Παρά τα δύο τριπλ-νταμπλ του Τζόνσον κατά τη διάρκεια της σειράς, ο MVP των τελικών Τζόρνταν οδήγησε την ομάδα του στη νίκη με 4–1. Στην τελευταία σειρά πρωταθλήματος της καριέρας του, ο Τζόνσον είχε κατά μέσο όρο 18,6 πόντους, 12,4 ασίστ και 8,0 ριμπάουντ ανά παιχνίδι. Συνολικά, σε 50 παιχνίδια τελικών είχε μέσο όρο 19,4 πόντους, 7,9 ριμπάουντ και 11,7 ασίστ ανά αγώνα. Ο μέσος όρος των 14 ασίστ στους τελικούς του 1985 καθώς και ο συνολικός αριθμός των 102 κλεψιμάτων παραμένουν ως ρεκόρ. Πέτυχε οκτώ φορές τριπλ νταμπλ σε αγώνες τελικών, ρεκόρ που ξεπεράστηκε από τον ΛεΜπρόν Τζέιμς. Τα 30 τριπλ νταμπλ σε πλέι οφ παραμένουν ως ρεκόρ.

### 1991–92
Ο Τζόνσον έμαθε για πρώτη φορά τη διάγνωση ότι έχει μολυνθεί με τον ιό HIV μετά από μία προπόνηση πριν από τη σεζόν 1991–92. Κλήθηκε πίσω στο Λος Άντζελες πριν από έναν αγώνα προετοιμασίας στη Γιούτα, έτσι ώστε ο γιατρός της ομάδας των Λέικερς να μπορέσει να μεταφέρει το γεγονός αυτοπροσώπως. Σε συνέντευξη τύπου που πραγματοποιήθηκε στις 7 Νοεμβρίου 1991, ο Τζόνσον έκανε δημόσια ανακοίνωση ότι θα αποχωρήσει αμέσως. Δήλωσε ότι η σύζυγός του και το αγέννητο παιδί τους δεν είχαν προσβληθεί από τον ιό (είχε παντρευτεί δύο μήνες πριν την ανακοίνωση) και ότι θα αφιερώσει τη ζωή του στη «μάχη με αυτή τη θανατηφόρα ασθένεια». Η ανακοίνωση ήταν σαν προαναγγελία του ίδιου του θανάτου του καθώς μέχρι τότε δεν υπήρχε κανένας τρόπος αντιμετώπισης της νόσου σε οποιοδήποτε στάδιο. Αναγνώρισε αργότερα ότι ήταν μέσω της ύπαρξης πολυάριθμων σεξουαλικών συντρόφων κατά τη διάρκεια της καριέρας. Εκείνη την εποχή μόνο ένα μικρό ποσοστό οροθετικών Αμερικανών ανδρών είχε προσβληθεί από ετεροφυλόφιλο σεξ.

Παρά την αποχώρησή του από την ενεργό δράση, ψηφίστηκε από τους φιλάθλους ως βασικός για το All-Star Game του 1992, αν και πρώην συμπαίκτες του θεώρησαν ότι δεν έπρεπε να παίξει, και αρκετοί παίκτες του NBA, όπως ο Καρλ Μαλόουν, υποστήριξε ότι θα κινδύνευαν να μολυνθούν εάν ο Τζόνσον έφερε ανοιχτό τραύμα ενώ βρισκόταν στο γήπεδο. Ο Τζόνσον οδήγησε τη Δύση στη νίκη με 153–113 και στέφθηκε MVP του αγώνα μετά από 25 πόντους, 9 ασίστ και 5 ριμπάουντ. Το παιχνίδι τελείωσε αφού σημείωσε τρίποντο της τελευταίας στιγμής και παίκτες και των δύο ομάδων έτρεξαν για να τον συγχαρούν. Στις 26 Φεβρουαρίου 1992 οι Λέικερς απέσυραν τη φανέλα με το νούμερό του (32).

Στα πλαίσια της εκστρατείας του κατά του AIDS το 1992 κέρδισε βραβείο Γκράμι για το άλμπουμ του *What You Can Do To Avoid AIDS* (Τι μπορείτε να κάνετε για να αποφύγεται το AIDS). Τιμήθηκε με το βραβείο *J. Walter Kennedy Citizenship* για την προσπάθεια του κατά την διάρκεια της σεζόν να βοηθήσει στην πρόληψη κατά του ιού του AIDS.

### Μετά το 1992
Πριν από την αγωνιστική περίοδο 1992–93, ο Τζόνσον ανακοίνωσε την πρόθεσή του να επιστρέψει στο ΝΒΑ. Αφού προπονήθηκε και έπαιξε σε αρκετά παιχνίδια πριν την έναρξη, αποχώρησε ξανά πριν από το πρώτο παιχνίδι της κανονικής περιόδου, επικαλούμενος τη διαμάχη για την επιστροφή του που προκλήθηκε από την αντίθεση αρκετών ενεργών παικτών. Σε συνέντευξή του τον Αύγουστο του 2011, είπε ότι εκ των υστέρων θα ήθελε να μην είχε αποχωρήσει ποτέ αφού είχε διαγνωστεί με HIV, λέγοντας: «Αν ήξερα αυτά που γνωρίζω τώρα, δεν θα είχα αποχωρήσει». Είπε επίσης ότι παρά τις φυσικές, άκρως ανταγωνιστικές πρακτικές που οδήγησαν στους Ολυμπιακούς Αγώνες του 1992, ορισμένοι από τους ίδιους συμπαίκτες εξακολουθούσαν να εξέφρασαν ανησυχίες για την επιστροφή του στο ΝΒΑ.
Το 1985, ο Τζόνσον δημιούργησε το *A Midsummer Night's Magic*, μία ετήσια φιλανθρωπική εκδήλωση που περιελάμβανε έναν αγώνα μπάσκετ διασημοτήτων και ένα δείπνο. Τα έσοδα πήγαν στο *United Negro College Fund* και η εκδήλωση διατηρήθηκε για είκοσι χρόνια, τελειώνοντας το 2005. Το *A Midsummer Night's Magic* τέθηκε τελικά κάτω από την ομπρέλα του *Magic Johnson Foundation*, το οποίο ίδρυσε το 1991.

Επέστρεψε στο ΝΒΑ ως προπονητής των Λέικερς στο τέλος της σεζόν 1993–94 και υπηρέτησε ως προσωρινός προπονητής για δύο παιχνίδια. Επέμεινε ότι η υγεία του δεν ήταν θέμα, ενώ υποβάθμισε τις ερωτήσεις σχετικά με την επιστροφή του ως παίκτης. Ανέλαβε την ομάδα που είχε επίδοση 28–38 και κέρδισε το πρώτο του παιχνίδι ως προπονητής, επικρατώντας 110–101 επί των Μιλγουόκι Μπακς. Ήταν προπονητής μιας ομάδας που είχε πέντε από τους πρώην συμπαίκτες του στη σύνθεσή της. Οι Λέικερς έπαιξαν καλά αρχικά, κερδίζοντας πέντε από τα έξι πρώτα παιχνίδια τους υπό τον Τζόνσον, αλλά αφού έχασαν τα επόμενα πέντε παιχνίδια, ο ίδιος ανακοίνωσε ότι παραιτείται μετά τη λήξη της σεζόν. Οι Λέικερς ολοκλήρωσαν τη χρονιά με σερί δέκα αγώνων και το τελικό ρεκόρ του Τζόνσον ως προπονητή ήταν 5–11. Επέλεξε να αγοράσει μερίδιο 5 % των μετοχών της ομάδας τον Ιούνιο του 1994.

Στην ηλικία των 37 ετών, ο Τζόνσον προσπάθησε να επιστρέψει ως παίκτης όταν επανήλθε στους Λέικερς κατά τη διάρκεια της σεζόν 1995–96. Κατά τη διάρκεια της αποχώρησής του, συμμετείχε στον αγώνα του κατά του HIV. Επέστρεψε επίσημα στην ομάδα στις 29 Ιανουαρίου 1996, και έπαιξε το πρώτο του παιχνίδι την επόμενη μέρα ενάντια στους Γκόλντεν Στέιτ Ουόριορς. Ερχόμενος από τον πάγκο είχε 19 πόντους, 8 ριμπάουντ και 10 ασίστ για να βοηθήσει τους Λέικερς να νικήσουν με 128–118. Στις 14 Φεβρουαρίου κατέγραψε το τελευταίο τριπλ-νταμπλ της καριέρας του, όταν σημείωσε 15 πόντους, μαζί με 10 ριμπάουντ και 13 ασίστ στη νίκη επί των Ατλάντα Χοκς, τότε δεύτερος όλων των εποχών σε αυτό το στατιστικό στοιχείο με 138. Παίζοντας ως πάουερ φόργουορντ, είχε κατά μέσο όρο 14,6 πόντους, 6,9 ασίστ και 5,7 ριμπάουντ ανά παιχνίδι σε 32 παιχνίδια και τερμάτισε στη 12η θέση για τον τίτλο του MVP. Οι Λέικερς είχαν ρεκόρ 22–10 στα παιχνίδια που έπαιξε και ο ίδιος θεώρησε ότι η τελευταία του επιστροφή ήταν «επιτυχία». Ενώ έπαιξε καλά το 1996, υπήρξαν προβλήματα τόσο εντός, όσο και εκτός γηπέδου. Παρά τις δυσκολίες, οι Λέικερς τερμάτισαν με ρεκόρ 53–29 και στην τέταρτη θέση στα πλέι οφ του ΝΒΑ. Αν και αντιμετώπιζαν τους πρωταθλητές Χιούστον Ρόκετς, οι Λέικερς είχαν πλεονέκτημα έδρας στη σειρά των πέντε παιχνιδιών. Όμως μόνο στο δεύτερο παιχνίδι κατάφεραν να νικήσουν με 26 πόντους του Τζόνσον. Ήταν τα τελευταία παιχνίδια στην καριέρα του. Είναι ένας από τους παίκτες που προκρίθηκαν σε όλα τα χρόνια της καριέρας του στα πλέι οφ. 

thumb|left|Σε φωτογραφία του 1999

Σε 905 παιχνίδια στο ΝΒΑ συγκέντρωσε 17.707 πόντους, 6.559 ριμπάουντ και 10.141 ασίστ, μεταφράζοντας σε μέσους όρους καριέρας 19,5 πόντους, 7,2 ριμπάουντ και 11,2 ασίστ ανά παιχνίδι, το υψηλότερο μέσο όρο ασίστ ανά παιχνίδι στην ιστορία του ΝΒΑ. Μοιράζεται το ρεκόρ των πλέι οφ σε ένα παιχνίδι για ασίστ με 24 και έχει δώσει τις περισσότερες ασίστ σε πλέι οφ (2.346). Είναι ο μόνος παίκτης με 12 ασίστ κατά μέσο όρο σε μία σειρά τελικών του ΝΒΑ, πετυχαίνοντάς το έξι φορές. Κατέχει το ρεκόρ ενός παιχνιδιού All-Star Game για ασίστ (22) και το ρεκόρ All-Star Game για ασίστ καριέρας (127). Παραμένει πρώτος όλων των εποχών στις ασίστ στα πλέι οφ με 2.346. Τέλος, εξακολουθεί να κατέχει τις τρεις καλύτερες επιδόσεις σε αριθμό ασίστ σε αγώνες τελικών. 

Για τα επιτεύγματά του, ο Τζόνσον ψηφίστηκε ως ένας από τους 50 μεγαλύτερους παίκτες όλων των εποχών από το NBA το 1996, ένας από τους 75 καλύτερους στην επέτειο των ισάριθμων χρόνων το 2021 και εισήχθη στο *Naismith Memorial Basketball Hall of Fame* το 2002 ως παίκτης και το 2010 ως μέλος της Ντριμ Τιμ. Το 2006 εισήχθη και στο Hall of Fame του κολεγιακού πρωταθλήματος.  Αρκετά από τα επιτεύγματά του σε μεμονωμένα παιχνίδια έχουν επίσης αναφερθεί στις κορυφαίες στιγμές στο ΝΒΑ. Στα βραβεία NBA του 2019, έλαβε το βραβείο *NBA Lifetime Achievement Award* (από κοινού με τον Λάρι Μπερντ).

## Μετά το NBA

Αποφασισμένος να παίξει ανταγωνιστικό μπάσκετ παρά το γεγονός ότι ήταν εκτός ΝΒΑ, δημιούργησε τους *Magic Johnson All-Stars*, μια ομάδα  αποτελούμενη από πρώην παίκτες του ΝΒΑ και των κολεγίων. Το 1994 η ομάδα του συμμετείχε σε παιχνίδια στην Αυστραλία, τη Νέα Ζηλανδία, το Ισραήλ, τη Νότια Αμερική, την Ευρώπη και την Ιαπωνία. Περιόδευαν επίσης στις Ηνωμένες Πολιτείες, παίζοντας πέντε παιχνίδια εναντίον ομάδων από το CBA. Μέχρι να επιστρέψει στους Λέικερς το 1996, η ομάδα του είχε συγκεντρώσει 55 νίκες χωρίς ήττα και ο Τζόνσον κέρδιζε έως και 365.000 δολάρια ανά παιχνίδι. Αγωνίστηκε συχνά με την ομάδα τα επόμενα αρκετά χρόνια, με πιθανότατα το πιο αξέχαστο παιχνίδι που έγινε τον Νοέμβριο του 2001. Στην ηλικία των 42 ετών, ο Τζόνσον έπαιξε με την ομάδα του εναντίον αυτής της πολιτείας του Μίσιγκαν. Αυτό ήταν το πρώτο σημαντικό παιχνίδι του Τζόνσον που διεξήχθη στη γενέτειρά του μετά από 22 χρόνια.

Το 1999 ο Τζόνσον εντάχθηκε στη σουηδική ομάδα M7 Borås (τώρα γνωστή ως «Borås Basket») και ήταν αήττητος σε πέντε παιχνίδια με την ομάδα.  Έγινε επίσης συνιδιοκτήτης του συλλόγου, ωστόσο, η προσπάθεια απέτυχε μετά από μία σεζόν και το σωματείο αναγκάστηκε να ανασυγκροτηθεί. Αργότερα προσχώρησε στη δανέζικη ομάδα *The Great Danes* με την οποία αγωνίστηκε σε δύο αγώνες πρωταθλήματος της αγωνιστικής περιόδου 2000–01.

Το διάστημα 2017–19 ήταν πρόεδρος των Λέικερς, ενώ διατηρούσε μετοχές στο σύλλογο ως το 2010. Ανέπτυξε επιτυχημένη επιχειρηματική δραστηριότητα μέσω της *Magic Johnson Entertainment*, με δράση στο χώρο του θεάματος, της ψυχαγωγίας και της ενημέρωσης, ενώ έχει δουλέψει και ως σχολιαστής.

## Διεθνής καριέρα

Ο Τζόνσον επιλέχθηκε για να συμμετάσχει στους Ολυμπιακούς Αγώνες της Βαρκελώνης το 1992 για την εθνική ομάδα των ΗΠΑ, που ονομάστηκε Ντριμ Τιμ λόγω των αστέρων του ΝΒΑ στη σύνθεσή της. Η «ομάδα των ονείρων», θεωρήθηκε ασυναγώνιστη και θεωρείται ως η καλύτερη ομάδα όλων των εποχών και όλων των αθλημάτων. Ήταν συν-αρχηγός της ομάδας μαζί με το Λάρι Μπερντ. Η πρώτη διάκριση ήρθε το 1992, όταν η εθνική ομάδα των ΗΠΑ νίκησε την ομάδα της Βενεζουέλας με 127–80 στον αγώνα για το χρυσό μετάλλιο του Αμερικανικού Πρωταθλήματος Καλαθοσφαίρισης του 1992 που λειτούργησε και ως προολυμπιακό τουρνουά. Στη διοργάνωση η ομάδα πέτυχε έξι νίκες σε ισάριθμους αγώνες και ο Τζόνσον είχε μέσο όρο 9,7 πόντους, ενώ ήταν πρώτος σε ασίστ με 9,0.

Η Ντριμ Τιμ κυριάρχησε στους αγώνες του Ολυμπιακού τουρνουά, κερδίζοντας την πρώτη θέση με ρεκόρ 8–0, νικώντας τους αντιπάλους τους με κατά μέσο όρο 43,8 πόντους ανά παιχνίδι. Ο Τζόνσον είχε  8,0 πόντους και οι 5,5 ασίστ του ανά παιχνίδι ήταν οι δεύτεροι καλύτεροι στην ομάδα. Ήταν θεωρητικά στην αρχική πεντάδα αλλά έπαιξε συγκριτικά λίγο (σε έξι παιχνίδια ξεκινώντας στα πέντε εξαιτίας προβλημάτων στο γόνατο), έλαβε όμως χειροκροτήματα από το πλήθος και χρησιμοποίησε την ευκαιρία για να εμπνεύσει τους οροθετικούς ανθρώπους. Στον τελικό με αντίπαλο την Κροατία (117–85)  σημείωσε 11 πόντους και παρείχε 6 ασίστ. Η δήλωσή του μετά τους αγώνες ήταν ενδεικτική της ισχύος της ομάδας: «Δεν ήξερα σε ποιον να δώσω τη μπάλα». Ο ίδιος χαρακτήρισε τη συμμετοχή του στην ομάδα ως τη σημαντικότερη στιγμή της ζωής του. Με την κατάκτηση του Ολυμπιακού μεταλλίου έγινε ένας από τους οκτώ μόνο παίκτες στην ιστορία του μπάσκετ που πέτυχαν το τριπλό επίτευγμα με πρωτάθλημα NCAA,  πρωτάθλημα NBA και ένα χρυσό Ολυμπιακό μετάλλιο, και ένας από τους τρεις μόνο που έχουν και εθνικό τίτλο και στο γυμνάσιο.

## Η κληρονομιά του
thumb|Σε φωτογραφία του 2022
Η είσοδος του Τζόνσον στο NBA βρήκε το πρωτάθλημα σε κρίση. Κορυφαίες στιγμές όπως αυτές που υπήρξαν τη δεκαετία του 1960 είχαν μειωθεί με τους πρωταγωνιστές τους να έχουν αποχωρήσει και τα νέα μεγάλα ταλέντα να είναι δυσεύρετα. Πολλοί λόγοι είχαν περιορίσει το ενδιαφέρον του κοινού με το μπέιζμπολ και το αμερικανικό ποδόσφαιρο να είναι με διαφορά τα προτιμώμενα αθλήματα των φιλάθλων. Η αλλαγή του ιδιοκτησιακού καθεστώτος των Λέικερς έγινε την ίδια χρονιά και άλλαξε την τύχη της ομάδας: με ένα μόνο τίτλο τη δεκαετία του 1950, οι Λέικερς κατέκτησαν πέντε πρωταθλήματα σε μια δεκαετία έχοντας ως κεντρικό πρωταγωνιστή τον Τζόνσον και το δικό του τρόπο παιχνιδιού που εκτός των αποτελεσμάτων, εντυπωσίασε το κοινό. Η συνύπαρξη με τον Τζαμπάρ ήταν ιδανική με το δεύτερο να αποτελεί την δεύτερη επιλογή στον τρόπο παιχνιδιού στη επίθεση, όταν ο ταχύτατος ρυθμός του Τζόνσον ανακόπτονταν.

Ο τρόπος που έπαιζε, ο τρόπος που χαμογελούσε και ο τρόπος που κέρδιζε, προσκάλεσε όλους τους φίλους του αθλήματος στην καλύτερη ίσως ψυχαγωγία που είχε δει το NBA μέχρι τότε. Είναι πιθανότατα ο πρώτος αστέρας του ΝΒΑ στον οποίο κανείς δεν στράφηκε εναντίον του στο αγωνιστικό τμήμα του παιχνιδιού, ακόμα και όσοι δεν ήταν οπαδοί της ομάδας δεν ήθελαν να τον δουν να αποτυγχάνει. Το επίκεντρο της ψυχαγωγίας στο Λος Άντζελες βρισκόταν στο Χόλιγουντ μέχρι που έφτασε το *show time* των Λέικερς. Πολλοί νέοι φίλαθλοι (και όχι μόνο αυτοί) πήγαν να δουν τον παίκτη που έκανε το παιχνίδι πιο όμορφο. Ήξερε πώς να προσελκύει το κοινό και να το διατηρεί. Έκανε την ψυχαγωγία μεγάλο μέρος του δικού του παιχνιδιού και της ομάδας του. Αλλά αυτό δεν ήταν το σημαντικότερο. Ήταν εξίσου αποτελεσματικός οδηγώντας σε επιτυχίες με τις  απερίσκεπτες ενέργειες να μην αποτελούν κομμάτι του παιχνιδιού του. Ο επιθετικός τρόπος παιχνιδιού άσκησε επιρροή και στο ΝΒΑ του 21ου αιώνα.
Επιπλέον, το σχέδιο του κομισάριου (από το 1984) Ντέιβιντ Στερν ήταν η παρουσία ομάδων με παίκτες αστέρες που θα πρωταγωνιστούσαν στο πρωτάθλημα ανεβάζοντας τη δημοτικότητά του. Οι μονομαχίες των Σέλτικς και Λέικερς και ίσως περισσότερο των Τζόνσον και Μπερντ σφράγισαν μια δεκαετία του NBA που αναζητούσε την ανάκαμψη. 

Η αγωνιστική του παρουσία δεν συνδυάστηκε με ατομικά στατιστικά επιτεύγματα άλλων μεγάλων μορφών του αθλήματος, όμως η επιτυχία των Λέικερς δείχνει ότι ίσως είναι αυτός που βοήθησε περισσότερο από οποιοδήποτε άλλο τους συμπαίκτες του να αναδυθούν και να βελτιωθούν. Εκτός γηπέδων, η αιφνίδια δημόσια παραδοχή του ότι ήταν φορέας του HIV και η ακόλουθη στάση του συνείσφερε στην άμυνα στο κύμα φόβου που προκαλείται από το AIDS, ενώ ακολούθως βοηθώντας στη δημιουργία επιχειρήσεων επωνυμίας στις φτωχές αστικές γειτονιές με μαύρους πληθυσμούς κτίζοντας εμπορικές γέφυρες μεταξύ της εταιρικής και της αστικής Αμερικής. Τον Ιανουάριο του 2025 τιμήθηκε με την ανώτατη τιμητική διάκριση των Ηνωμένων Πολιτειών, το Προεδρικό Μετάλλιο Ελευθερίας.

## Στατιστική

**Μέσοι όροι ανά σεζόν στο NCAA**

Πηγή : Sports reference

**Μέσοι όροι ανά σεζόν στο NBA (κανονική περίοδος)**

**Μέσοι όροι ανά σεζόν στο NBA (πλέι οφ)**

**Μέσοι όροι All Star Game**

Πηγή : Basketball reference

**Μέσοι όροι Εθνική Η.Π.Α.**

Πηγές: MEN'S TOURNAMENT OF THE AMERICAS -- 1992,  Games of the XXVth Olympiad -- 1992

## Τίτλοι
**Κολέγιο**
* Πρωταθλητής NCAA: 1979
**Λος Άντζελες Λέικερς**
* 5 × πρωταθλητής NBA:  1980, 1982, 1985, 1987, 1988
**Εθνική ΗΠΑ**
* Χρυσό Μετάλλιο Ολυμπιακών Αγώνων: 1992
* Χρυσό Μετάλλιο στο Αμερικανικό Πρωτάθλημα Καλαθοσφαίρισης: 1992
**Ως ιδιοκτήτης:**
* 5 × πρωταθλητής NBA (2000, 2001, 2002, 2009, 2010)
* Πρωταθλητής WNBA (2016)

## Ατομικές διακρίσεις
* 3 × Πολυτιμότερος παίκτης του NBA: 1987, 1989, 1990
* 3 × MVP Τελικών NBA:  1980, 1982, 1987
* 12 × NBA All-Star: 1980, 1982 – 1992
* 2 × NBA All-Star Game καλύτερος παίκτης: 1990, 1992
* 9 × NBA Καλύτερη ομάδα: 1983 – 1991
* Δεύτερη ομάδα NBA (1982)
* NBA Καλύτερη ομάδα των ρούκι: 1980
* 4 × Πρώτος στις ασίστ: 1983, 1984, 1986, 1987
* 2 × Πρώτος στα κλεψίματα : 1981, 1982
* Επετειακή ομάδα των 50 χρόνων όλων των εποχών του NBA: 1996
* Επετειακή ομάδα των 75 χρόνων όλων των εποχών του NBA: 2021
* Η φανέλα με το Νο 32 αποσύρθηκε από τους Λος Άντζελες Λέικερς
* Πρωταθλητής NCAA: 1979
* NCAA φάιναλ φορ πολυτιμότερος παίκτης: 1979
* Πρώτη ομάδα All-American: 1979
* Η φανέλα με το Νο 33 αποσύρθηκε από τους Σπάρτανς του Μίσιγκαν
* NBA Lifetime Achievement Award: 2019

## Βιβλία του Τζόνσον

* Johnson, Earvin (1992). *Magic Johnson: My Life* . Random House. ISBN 0-449-22254-3.
* Johnson, Earvin "Magic" (1992). *Magic's Touch: From Fundamentals to Fast Break With One of Basketball's All-Time Greats*. Reading, Massachusetts: Addison-Wesley Pub. Co. ISBN 0-201-63222-5.
* Johnson, Earvin "Magic" (1996).*What You Can Do to Avoid AIDS*. New York: Times Books. ISBN 0-8129-2844-X.

## Παραπομπές


## Εξωτερικοί σύνδεσμοι

*  
* Magic Johnson  
*Αναλυτικά στατιστικά καριέρας 
* Ιστότοπος 
* ΜΑΤΖΙΚ ΤΖΟΝΣΟΝ: Τα λόγια ενός «μάγου» (video)
*  Ίδρυμα Μάτζικ Τζόνσον  

Κατηγορία:Αμερικανοί καλαθοσφαιριστές
Κατηγορία:Αμερικανοί προπονητές καλαθοσφαίρισης
Κατηγορία:Καλαθοσφαιριστές Εθνικής Ηνωμένων Πολιτειών Αμερικής
Κατηγορία:Καλαθοσφαιριστές του NBA 
Κατηγορία:Καλαθοσφαιριστές Λος Άντζελες Λέικερς
Κατηγορία:Αμερικανοί Ολυμπιονίκες 
Κατηγορία:Ολυμπιονίκες της καλαθοσφαίρισης
Κατηγορία:Καλαθοσφαιριστές στους Θερινούς Ολυμπιακούς Αγώνες 1992
Κατηγορία:Πόιντ γκαρντ 
Κατηγορία:Βραβευμένοι με Grammy
Κατηγορία:Αμερικανοί τηλεπαρουσιαστές
Κατηγορία:Καλαθοσφαιριστές All-Star Game (NBA)
Κατηγορία:Προπονητές καλαθοσφαίρισης Λος Άντζελες Λέικερς
Κατηγορία:Εισαχθέντες στο Naismith Memorial Basketball Hall of Fame
Κατηγορία:Αμερικανοί συγγραφείς
Κατηγορία:Αμερικανοί αυτοβιογράφοι